สรรพากรไม่สนปปช.สอบละเว้นภาษีหุ้นชินฯ
สรรพากรไม่สน ป.ป.ช.สอบละเว้นปฏิบัติหน้าที่ไม่เก็บภาษีหุ้นชินฯ 1.2 หมื่นล้าน
9 เม.ย. 2555

สรรพากรไม่สน ป.ป.ช.สอบละเว้นปฏิบัติหน้าที่ไม่เก็บภาษีหุ้นชินฯ 1.2 หมื่นล้าน
นายสาธิต รังคสิริ อธิบดีกรมสรรพากร เปิดเผยว่า ไม่ได้รู้สึกวิตกกังวลต่อกรณีที่พรรคประชาธิปัตย์ (ปชป.) ได้ยื่นเรื่องให้คณะกรรมการป้องกันและปราบปรามการทุจริตแห่งชาติ (ป.ป.ช.) ดำเนินคดีกับอธิบดีกรมสรรพากร นายกิตติรัตน์ ณ ระนอง รองนายกรัฐมนตรีและ รมว.คลัง นายทนุศักดิ์ เล็กอุทัย รมช.คลัง ในฐานะกำกับดูแลกรมสรรพากร กรณีที่มีคำสั่งไม่เก็บภาษีจาก พ.ต.ท.ทักษิณ ชินวัตร และคุณหญิงพจมาน ดามาพงศ์ 1.2 หมื่นล้านบาท ที่อ้างว่าเป็นการซื้อขายหุ้นในตลาดหลักทรัพย์ จึงได้รับการเว้นการจัดเก็บภาษี
อธิบดีกรมสรรพากร กล่าวว่าหาก ป.ป.ช.จะมีการเรียกสอบในเรื่องนี้ก็พร้อมและยินดีที่จะไปให้ข้อมูลในทุกส่วนอย่างละเอียด ทั้งนี้เนื่องจากที่ผ่านมากรมสรรพากรได้ดำเนินการไปตามขั้นตอนของกฎหมาย และเป็นไปตามคำพิพากษาของศาลฎีกาแผนกผู้ดำรงตำแหน่งทางการเมืองทั้งสิ้น รวมถึงการดำเนินงานในทุกๆ ส่วนได้หารือกับหน่วยงานที่เกี่ยวข้อง ทั้งทีมกฎหมายของกรม กระทรวงการคลังอย่างรอบคอบแล้ว จึงไม่มีการยื่นอุทธรณ์ในกรณีดังกล่าว
“ไม่ได้รู้สึกกังวลหรือวิตกกับเรื่องนี้แต่อย่างใด เพราะมั่นใจว่ากระบวนการในส่วนของสรรพากรเป็นไปอย่างถูกต้องทุกขั้นตอน มีการพิจารณาอย่างรอบคอบแล้ว โดยเฉพาะในแง่ของกฎหมายและแต่ละขั้นตอนก็ได้ดำเนินการอย่างถูกต้อง” นายสาธิต กล่าวในตอนท้าย